## dachser_inteligent_logistics

Tlačová správa V Bratislave, 23. 6. 2020

**DACHSER otvára nový sklad v Karlsruhe**

**43 000 paletových miest pre výrobky chemického priemyslu.**

**Spoločnosť DACHSER začala prevádzku v novom sklade nebezpečných materiálov s plochou 21 800 metrov štvorcových v Malsch, neďaleko Karlsruhe v Nemecku. Špeciálne vybavený sklad umožňuje bezpečne uložiť chemické výrobky a nebezpečné materiály, ako sú farby, nátery a lepidlá na celkovo až 43 000 paletových miestach. DACHSER investoval do skladu viac ako 20 miliónov eur.**

Bádensko-Württembersko je jedným z piatich nemeckých štátov, ktorý má najväčšie príjmy z chemického priemyslu. Preto existuje silný dopyt po logistických spoločnostiach, ktoré fungujú ako spoľahlivý prepravný partner a zároveň ponúkajú možnosť bezpečného uskladnenia chemických produktov a nebezpečných materiálov. Logistické centrum spoločnosti DACHSER v Karlsruhe sa rozrástlo, rovnako ako množstvo jeho zákazníkov a stalo sa kľúčovým logistickým centrom pre chemické výrobky v európskej sieti poskytovateľov logistických služieb. Ďalšou výhodou tejto lokality je vynikajúce spojenie s Francúzskom − číslom jedna pre nemecký vývoz chemických látok. „*Neustále rastúci dopyt chemického priemyslu vyžadoval výstavbu nových priestorov,"* povedal Bernd Großmann, riaditeľ pobočky DACHSER Malsch.

Stavebné práce na novom sklade nebezpečných materiálov sa začali na jar 2018 a prví zákazníci sa začali sťahovať vo februári 2019. Po oficiálnom otvorení nového skladu pred niekoľkými týždňami je teraz dokončená všetka práca. Všetky prepravné, skladovacie a logistické služby skladu nebezpečného materiálu sú teraz v prevádzke a priame trasy, ktoré fungujú každodenne, ho spájajú s hustou európskou sieťou spoločnosti DACHSER.

**Odbornosť v chemickom priemysle**

Nový sklad nebezpečných materiálov pojme 43 000 paliet na ploche 21 800 metrov štvorcových. Je rozdelený do deviatich sekcií oddelených protipožiarnymi stenami. Každá sekcia má automatický hasiaci systém so stropnými ako aj zabudovanými hasiacimi systémami. Vyhĺbené podlahy sú navrhnuté špeciálne tak, aby v prípade úniku nebezpečných produktov zadržiavali tekutiny a požiarnu vodu, zatiaľ čo systémy na odtokoch odpadových vôd poskytujú zvýšenú ochranu podzemných vôd.

Spoločnosť DACHSER má skúsenosti s manipuláciou s nebezpečnými materiálmi a ponúka priemyselné riešenie DACHSER Chem-Logistics, ktoré je prispôsobené konkrétnym logistickým potrebám chemického priemyslu a ktoré uplatňuje najvyššie bezpečnostné štandardy. Spoločnosť má napríklad centrálny tím pre nakladanie s nebezpečným tovarom a 226 pracovníkov v rôznych regiónoch vyškolených na zaobchádzanie s nebezpečným tovarom.

**Základné informácie o spoločnosti DACHSER Slovakia a. s.**

História spoločnosti DACHSER sa začína v roku 1995, kedy bola založená spoločnosť Lindbergh Air Freight, s.r.o. Zameranie aktivity spoločnosti v prvom roku bolo v poskytovaní kompletných zasielateľských služieb pri preprave leteckých zásielok. Následne po predložení požiadaviek od zákazníkov sa aktivity rozvinuli aj na poskytovanie námornej a pozemnej prepravy. V roku 2004 sa spoločnosť stáva súčasťou nemeckej logistickej spoločnosti DACHSER a až do roku 2009 vystupuje na trhu pod menom LINDBERGH & DACHSER a. s. Od 1. 1. 2010 spoločnosť pôsobí na trhu pod obchodným menom DACHSER Slovakia a. s. Premenovaním bol zavŕšený integračný proces spoločnosti do celosvetovej siete koncernu DACHSER. V súčasnosti má DACHSER na Slovensku 5 pobočiek, v ktorých pracuje pres 200 zamestnancov.

**Základné informácie o skupine DACHSER**

Rodinná spoločnosť DACHSER so sídlom v nemeckom Kemptene je popredným európskym poskytovateľom logistických služieb. DACHSER poskytuje komplexnú prepravnú logistiku, skladovanie a individuálne zákaznícke služby v troch obchodných oblastiach: DACHSER European Logistics, DACHSER Food Logistics a DACHSER Air & Sea Logistics. Ponuku dopĺňajú ďalšie služby ako kontraktná logistika, konzultácie a poradenstvo a špecifické riešenia prispôsobené na mieru jednotlivým odvetviam. Vďaka komplexnej dopravnej sieti ako v Európe, tak i v zámorí a informačným technológiám, ktoré sú plne integrované do všetkých systémov, poskytuje DACHSER inteligentné logistické riešenia po celom svete. V súčasnosti zamestnáva zhruba 30 600 ľudí v 399 pobočkách po celom svete. Za rok 2018 zrealizoval cca 83,7 miliónov zásielok s hmotnosťou 41,3 miliónov ton. Celkový obrat koncernu DACHSER v roku 2018 predstavoval 5,6 miliárd eur. Pre viac informácií navštívte [www.dachser.sk](http://www.dachser.sk).

Pre viac informácií prosím kontaktujte:

**Crest Communications a. s.**

Anna Palfiová

PR manager

Tel.: +421 903 664 575

E-mail: anka.palfiova@gmail.com

**DACHSER Slovakia a.s**.

Martin Štiglinc

Sales Manager European Logistics

Tel.: +421 2 6929 6180

Fax: +421 2 6929 6197

E-mail: martin.stiglinc@dachser.com

www.dachser.sk